**Adevăr sau adevăruri?**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“Un cuvânt în vânt către o carte...

Sau o carte în vânt spre un cuvânt?

Depinde doar cum mă priveşti când te citesc...“

George Petroşel

- Ne-am întâlnit... şi azi mi-aduc aminte,

Păşeam desculţă prin zăpezi polare,

În palma strânsă, câteva cuvinte,

În suflet primăveri de aşteptare.

Prea multe cărţi s-au scris, poveşti banale…

Cu tine-am învăţat să gust tăcerea

Şi-o caligrafiez în pagini goale

Care tresar simţindu-mi mângâierea.

De când eşti lângă mine în magie

Am învăţat să cred, de mă priveşti,

Mi-e zboru’-nalt şi visul poezie,

Dar spune-mi sincer, tu mă mai iubeşti?

- Azi vreau să plâng la poarta casei tale,

În prag de asfințit, cu lacrimi verzi,

Ca un torent să-ți cadă pe petale,

Că te iubesc, dar nu vrei să mă vezi.

Nu simți oceanul cum deschide cartea,

Cum îți sărută valul un picior?

Pe noi nu ne desparte-n veci nici moartea

Și-n paradis de tine-mi va fi dor.

În fața ta îngenunchez, o viață,

Un adevăr îți spun, te rog să crezi

Că nu există nicio dimineață

Fără iubirea mea. De ce n-o vezi?

Liliana Trif și Ioan Grigoraș

Din volumul Ești poezia sufletului meu -

Editura Rovimed Publishers Bacău - 2014